《和谢师厚见寄》
宋代·范纯仁

拙宦身何补，谋生术不高。履霜惭践屐，察俗念同袍。

独鹤寒先警，哀猿夜更号。凄风猎兰蕙，浓露湿蓬蒿。

故国荒三径，南冠叹二毛。使轺违右蜀，贤里隔西豪。

吾友真时杰，斯文敌楚骚。一官曾共守，多难适联遭。

讽咏餐忘味，赓酬夜费膏。倦禽慵择木，涸鲋羡游濠。

交分穷弥笃，相思梦亦劳。未能抛假绶，何计理行篙。

老去情难展，忧来首独搔。书勤空系雁，河广讵容舠。

郡僻稀民政，科繁属吏曹。饭粳吹玉粒，尝蟹擘金螯。

治性亲黄卷，蠲愁仰白醪。任真倾肺俯，共醉沃醨糟。

夕惕持新禁，年凶减众遨。光阴徒汩汩，怀抱慎忉忉。

归隐输陶令，参禅学李翱。因君破蒙滞，遣兴彊含毫。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。